Αγαπημένη μου φίλη,

  Κατάλαβα πως νιώθεις απαίσια, και μου μαύρισε η ψυχή. Ως καλή σου φίλη, θέλησα να σου ανεβάσω λιγάκι το κέφι μέσω αυτής της επιστολής. Σου υπόσχομαι λοιπόν να κάνω ό,τι περνά από το χέρι μου προκειμένου να ζωγραφίσω ένα χαμόγελο στα χείλη σου.

  Οι συνθήκες είναι, δυστυχώς, πολύ δύσκολες, δεν θα πω ψέματα. Άτομα, τόσο κοινωνικά όσο εσύ, πιέζονται πολύ ψυχολογικά ... Μήπως όμως η τόση στεναχώρια και μιζέρια, δεν ωφελούν πουθενά; Όλα είναι, άλλωστε, θέμα νοοτροπίας. Μπορείς είτε να κάθεσαι στον καναπέ όλη μέρα, βλέποντας ειδήσεις και ξεφυσώντας ή να εκμεταλλευτείς την περίοδο αυτή για να ξεκινήσεις ένα νέο χόμπι, να διαβάσεις ένα μυθιστόρημα, να περάσεις ποιοτικό χρόνο με την οικογένειά σου και ίσως να σκεφτείς το μέλλον σου, εφόσον ο κορωνοϊός φρόντισε να κλέψει το παρόν όλων μας.

 Επίσης, προσπάθησε να μην είσαι άπληστη. Κάθε πρωί που ξυπνάς, σκέψου για ποια πράγματα είσαι ευγνώμων. Μια ωραία ιδέα θα ήταν να τα γράφεις και σ' ένα πρόχειρο τετράδιο. Αυτά μπορεί να είναι η υγεία σου, το ζεστό φαγητό που μαγείρεψε η μητέρα σου, ο παππούς σου που βρίσκεται στην ζωή κ.λπ. Έτσι, τις μέρες που δεν είσαι ευδιάθετη, θα ξεφυλλίζεις το τετραδιάκι και θα νιώθεις, ξαφνικά, καλύτερα. Όσον αφορά την επικοινωνία με τους αγαπημένους σου, μην φοβάσαι, η τεχνολογία φρόντισε γι' αυτό. Κάνε μια βιντεοκλήση με την θεία, που έχεις πολύ καιρό να δεις ή πάρε τηλέφωνο τη γιαγιά σου, η οποία θα χαρεί πολύ να σε ακούσει. Μην απομονώνεσαι!

  Τέλος, ΈΧΕ ΕΜΠΙΣΤΟΣΎΝΗ. Οι γιατροί, οι νοσηλευτές, οι βιολόγοι και οι επιστήμονες, σε όλο τον κόσμο, δουλέυουν συνεχώς για την προστασία μας. Το μόνο που μας ζητήθηκε είναι να μείνουμε σπίτι. Δεν είναι δα και τόσο τραγικό. Φρόντισε να είσαι ένας υπεύθυνος πολίτης. Μην αφήνεις τις μέρες να περνούν! Πέρνα τον χρόνο σου εποικοδομητικά, με την οικογένεια σου και σε συνεχή επαφή με τους ανθρώπους μακριά σου. Όλα περνάνε! Και σε διαβεβαιώνω πως ο χρόνος τρέχει όταν περνάς καλά.

                                                                                                                                                                          Με πολλή αγάπη,

                                                                                        Νάνσυ (Δαλακούρα)